โอสถสภารุกเครื่องสำอาง
โพสต์ทูเดย์ &#8212; โอสถสภา เกาะกระแสเกาหลี กระโดดลงตลาดเครื่องสำอาง หวังกระตุ้นยอดขายทเวลฟ์ พลัส
25 ก.ย. 2552

โพสต์ทูเดย์ — โอสถสภา เกาะกระแสเกาหลี กระโดดลงตลาดเครื่องสำอาง หวังกระตุ้นยอดขายทเวลฟ์ พลัส 
นายวิเชียร สันติมหกุลเลิศ ผู้อำนวยการตลาด บริษัท โอสถสภา ผู้ผลิตและจัดจำหน่ายสินค้าภายใต้แบรนด์ทเวลฟ์ พลัส เปิดเผยว่า บริษัทได้พัฒนาแป้งทาหน้าผสมรองพื้น “ทเวลฟ์ พลัส มิราเคิล บีบี พาวเดอร์” ซึ่งเป็นสินค้าในกลุ่มเครื่องสำอางชิ้นแรกของบริษัทออกมาทำตลาด ทั้งนี้ หลังจากที่เครื่องสำอางจากประเทศเกาหลีได้รับความนิยมอย่างมาก และพฤติกรรมกว่า 90% ของกลุ่มเป้าหมายหลักของแบรนด์ทเวลฟ์ พลัส ที่มีอายุระหว่าง 15-22 ปี ใช้แป้งรองพื้น ประกอบกับตลาดแป้งฝุ่นที่หดตัวลง 50% ในปีนี้ 
ทั้งนี้ บริษัทตั้งเป้ายอดขายผ่านช่องทางต่างๆ เช่น ร้านสะดวกซื้อ โมเดิร์น เทรด การขายตรง และการขายผ่านสื่อออนไลน์ไว้ 200 ล้านบาท ภายในระยะเวลา 12 เดือน ด้วยงบส่งเสริมตลาดราว 80 ล้านบาท และในเดือนหน้าจะวางจำหน่ายเครื่องสำอางชิ้นที่สองเข้าสู่ตลาด คือ ลิปกลอส ภายใต้แบรนด์ทเวลฟ์ พลัส อีกด้วย 
สำหรับเป้าหมายในระยะยาวคาดว่าสินค้าในกลุ่มเครื่องสำอางจะช่วยกระตุ้นยอดขายให้ภาพรวมรายได้ของแบรนด์ทเวลฟ์ พลัส เพิ่มขึ้นอย่างต่อเนื่อง โดยคาดว่าภายใน 3 ปี นับต่อจากนี้ บริษัทจะมียอดขายราว 2,000 ล้านบาท จากปีนี้คาดว่าจะมียอดขายมากกว่า 1,000 ล้านบาท เติบโตขึ้นจากปีที่แล้วเล็กน้อยหรือกว่า 900 ล้านบาท 
“ตลาดแป้งรองพื้นในไทยมีมูลค่าราว 3,000-4,000 ล้านบาท โดยแบ่งเป็นแป้งรองพื้นผสมบีบี พาวเดอร์ 30-40% ซึ่งสินค้าใหม่ของบริษัทจะแข่งขันกับแบรนด์ที่ชูบีบี พาวเดอร์ ของเกาหลีเป็นจุดขาย ซึ่งมีทั้งแบรนด์ภายในประเทศและแบรนด์นำเข้า” นายวิเชียร กล่าวเพิ่มเติม
ด้านภาพรวม โอสถสภา คอนซูเมอร์ ในช่วง 8 เดือนที่ผ่านมา มีอัตราการเติบโต 5-8% ซึ่งเป็นไปตามเป้าหมายที่บริษัทวางไว้ทั้งปีที่ 5 – 7% หรือมียอดขายราว 6,500 ล้านบาท ส่วนปีหน้าคาดว่าจะเติบโต 5%